Új luxusszálloda nyílik Budapesten
Hamarosan megnyílik Budapest legújabb ötcsillagos szállodája, amelyet „kifinomult luxus” szlogennel reklámoznak majd.
A 180 tágas szoba – ahogyan az üzemeltetők fogalmaznak – a 19. század fényűzésének és a 21. század technológiájának az ötvözete. Az épületben „királyi atmoszférát” szeretnének teremteni. A tulajdonosok abban bíznak, hogy a szálloda központi fekvésének és modern business centere lehetőségeinek köszönhetően számos üzleti találkozó helyszíne lesz. Négyszáz embert tudnak konferenciák esetén fogadni.
A Boscolo New York Palace gasztronómiailag is ki akar tenni magáért a régi dokumentumokat felhasználva rendbe hozott, konyhájáról mindig is híres New York Caféban, a Piano Bar-ban és a Cigar Bar-ban. A szálloda gasztronómiai stílusát a francia Etoile Konyhaművészeti Intézet mesterséfjei alakítják majd ki. A magyaros ételkülönlegességek és a gazdag borválaszték mellett az emelt szintű olasz konyha legfinomabb fogásai sem hiányoznak majd az étlapról.
A wellness központból nem hiányzik majd a török fürdő sem. A szálloda üzemeltetői számítanak az olasz turisták növekvő érdeklődésére is, akik az elmúlt két évben még többen jöttek Budapestre, mint eddig bármikor.
A Boscolo csoport, amely tekintélyes luxusszállodák sorát mondhatja magáénak, büszke erre a gyönyörű palotára, amelyet „Kelet Párizsának neoklasszicista kvintesszenciájaként” tartanak számon.